REPUBLIKA HRVATSKA

ŽUPANIJA BJELOVARSKO-BILOGORSKA

OPĆINA KAPELA

OSNOVNA ŠKOLA MIRKA PEREŠA

Ul. 1. svibnja 2, 43203 Kapela

KLASA: 602-02/20-01/30

URBROJ: 2103-71-01-20-01

Kapela, 20. ožujka 2020. godine

Na temelju Odluke o izmjeni Odluke o obustavi izvođenja nastave u visokim učilištima, srednjim i osnovnim školama te redovnog rada ustanova predškolskog odgoja i obrazovanja i uspostavi nastave na daljinu, ravnateljica Osnovne škole Mirka Pereša donosi

**ODLUKU**

**o radnim odnosima, radnom vremenu i radu u okolnostima proglašene epidemije Covid-19**

Članak 1.

Vlada Republike Hrvatske donijela je Odluku o izmjeni Odluke o obustavi izvođenja nastave u visokim učilištima, srednjim i osnovnim školama te redovnog rada ustanova predškolskog odgoja i obrazovanja i uspostavi nastave na daljinu.

U skladu s navedenom Odlukom i uputama Ministarstva znanosti i obrazovanja te Ministarstva rada i mirovinskog sustava donosi se ova Odluka i njene odredbe kako slijedi.

Članak 2.

U Osnovnoj školi Mirka Pereša izvodi se nastava na daljinu za učenike od 1. do 8. razreda.

Članak 3.

Učitelji razredne i predmetne nastave nastavu na daljinu izvodit će od svoje kuće kroz virtualne učionice u aplikaciji MS Teams te komunikacijom s učenicima i roditeljima putem telefona i e-maila.

Članak 4.

Stručna suradnica pedagoginja radit će od svoje kuće te ima obvezu pružati potporu učiteljima, učenicima i roditeljima kroz virtualne učionice u aplikaciji MS Teams.

Stručna suradnica knjižničarka radit će u školi u preraspodijeljenom, promijenjenom i nejednakom radnom vremenu te ima obvezu pružati potporu učiteljima, učenicima i roditeljima kroz virtualne učionice u aplikaciji MS Teams te u školi.

Članak 5.

Administrativno osoblje (tajnica i voditeljica računovodstva) poslove će obavljati u kombiniranom obliku rada u školi i od kuće, u preraspodijeljenom, promijenjenom i nejednakom radnom vremenu, a prema mogućnostima i dogovoru s ravnateljicom škole.

Članak 6.

Tehničko osoblje poslove će, zbog nemogućnosti obavljanja i ispunjavanja radnih obveza na daljinu, obavljati u školi u preraspodijeljenom, promijenjenom i nejednakom radnom vremenu te, prema dogovoru ravnateljice i zaposlenika, koristiti odmore i dopuste.

Članak 7.

Ravnateljica škole poslove će obavljati u prostoru škole.

Članak 8.

U slučaju rada od kuće radnik ima sljedeće obveze:

a) osigurati kontakte i način komunikacije u virtualnoj učionici u aplikaciji MS Teams, telefonom i e-

mailom; učitelji i stručne suradnice su obvezni svaki dan biti određeno vrijeme dostupni u

virtualnoj školskoj zbornici (prema dogovoru s ravnateljicom)

b) učitelji nastavu na daljinu odrađuju uobičajenom opsegu radnog vremena

c) obvezna je priprema sadržaja, održavanje komunikacije s učenicima, roditeljima, Školom,

Ministarstvom znanosti i obrazovanja te davanje povratnih informacija učiteljima i roditeljima

d) sudjelovanje u drugim aktivnostima prema uputi ravnateljice i Ministarstva znanosti i obrazovanja

Članak 9.

Radnik je dužan pridržavati se svih sigurnosnih i zdravstvenih mjera u skladu sa Zakonom o radu, Zakonom o zaštiti na radu te drugim zakonima i propisima (Zakonom o zaštiti pučanstva od zaraznih bolesti, kojim je propisana obveza postupanja u skladu s mjerama za zaštitu od zaraznih bolesti koje se propisuju tim zakonom ili propisima donesenim na temelju njega).  
U skladu sa Zakonom o radu, radnik je dužan obavijestiti poslodavca o bolesti ili drugoj okolnosti koja ga onemogućuje ili bitno ometa u izvršenju obveza iz ugovora o radu ili koja ugrožava život ili zdravlje osoba s kojima u obavljanju ugovorenih poslova radnik dolazi u dodir.  
Prema Zakonu o zaštiti na radu, obveza je radnika da poštuje i izvršava obveze iz radnog odnosa s dužnom pažnjom, te da vodi pri tome računa o svojoj sigurnosti i zaštiti zdravlja, kao i sigurnosti i zaštiti zdravlja ostalih radnika.

Članak 10.

Škola je za radnike koji rade u školi dužna osigurati higijenske i ostale radne uvjete, za rad na siguran način i na način koji ne ugrožava zdravlje radnika, u skladu s posebnim zakonom i drugim propisima, u ovoj situaciji na isti način kao i redovitim uvjetima.  
Sukladno Odluci o proglašenju epidemije bolesti COVID – 19 te obvezama iz Zakona o zaštiti pučanstva od zaraznih bolesti, poslodavac je dužan pratiti upute Hrvatskog zavoda za javno zdravstvo (HZJZ), te preporuke Stožera civilne zaštite Republike Hrvatske i drugih nadležnih tijela.

Obveza Škole je organizirati i provoditi zaštitu na radu, vodeći pri tome računa o prevenciji rizika, u kojem je smislu obavezan zaštitu na radu prilagoditi promijenjenim okolnostima.

Članak 11.

Zaposlenici koji rade od kuće potpisat će Izjavu kojom potvrđuju mogućnost rada od kuće odnosno posjedovanje potrebnih alata i opreme te prikladnog prostora za rad kod kuće.

Članak 12.

S ovom Odlukom upoznat će se svi zaposlenici Škole.

Članak 13.

Ova Odluka stupa na snagu danom donošenja, a traje do prekida okolnosti nastalih proglašenjem epidemije Covid-19, odnosno do nove Odluke Vlade Republike Hrvatske i naputaka Ministarstva znanosti i obrazovanja te Ministarstva rada i mirovinskog sustava.

Ravnateljica:

Anamarija Tuškan

Dostavlja se:

1. Zaposlenici Osnovne škole Mirka Pereša

(putem Oglasne ploče i virtualne zbornice)

2. Pismohrana

3. Sastav